雜曲歌辭 太行苦熱行
作者：獨孤及
朝代：唐

paragraphs: 駟馬上太行，修途亙遼碣。
王程無留駕，日昃未遑歇。
請問此何時，恢台朱明月。
長蛇稽天討，上將方北伐。
明主命使臣，皇華得時傑。
已忘羊腸險，豈憚溫風入。
搖策汗滂沲，登崖思紆結。
炎雲如煙火，溪谷將恐竭。
晝景赩可畏，涼飆何由發？
山長飛鳥墮，目極行車絕。
趙魏方俶擾，安危俟明哲。
歸路豈不懷，飲冰有苦節。
會同傳檄至，疑議立談決。
況有阮元瑜，翩翩秉書札。
起予歌赤坂，永好踰白雪。
維念剖竹人，無因執羈紲。